إجراءات غير مسبوقة اتخداتها وزارة الصحة باش تدفن المتوفين بفيروس “كورونا” المستجد بطريقة آمنة، وبلا ما تنتقل العدوى عند ناس خرين، فهذ الفترة ديال حالة الطوارئ الصحية. سمحات الوزارة غير بعشرة ديال الناس من العائلة ديال المتوفى على الأكثر باش يحضرو للدفين ديالو، يقدرو يرافقو المتوفي للمقبرة، لكن يبقاو بعاد ويحتارمو شروط السلامة، ويمكن ليهم يصليو عليه لكن غير بالزربة حدا المقبرة، ويدفنوه بالزربة. إجراءات الدفن اللي حدداتها الوزارة حدداتها فبروتوكول تعمم على المديريات الجهوية ومندوبيات الصحة، وأولها ضرورة تحديد الفريق اللي غيتكلف بجثة المتوفى، واللي خاصو يكون مؤهل، وكيتكونو العناصر ديالو من مندوبية الصحة فالإقليم والمكتب الجماعي لحفظ الصحة، اللي غيتكلفو بجثة المتوفى ويعلمو العائلة ديالو. بمجرد ما فريق التدبير المحلي، المكون من المندوبية الإقليمية التابعة لوزارة الصحة، والمكتب الجماعي لحفظ الصحة، يتوصل بإشعار بوفاة شي مصاب ب”كورونا”، خصهوم يجيو لابسين اللباس الواقي من العدوى، واللي غايبقاو لابسينو فجميع مراحل هذ العملية حتى يدفنو الجثة، من بعد خاصهم يمشيو للمستشفى اللي كاين فيه المتوفي، ويعزلوه بوحدو ويتصلو بعائلتو. بالنسبة إلى كان المتوفى مات فدارو، وكان من المصابين أو المشتبه بإصابته بفيروس “كورونا”، خاص الفريق يتواصل مع المديرية الجهوية للصحة ومديرية الأوبئة والوقاية من الأمراض، وخاص جميع أعضاء العائلة ديالو يديروهوم فالحجر الصحي حتى تبان نتائج التحاليل ديالهم، وخاص الدار اللي كان فيها تتعقم، حتى الحوايج ديالو يديزانفيكطاو عاد يرجعو للعائلة. الفريق من بعد خاص يرد البال ويحترم قواعد النظافة والوقاية والتعقيم فالوقت اللي غيتم فيه نقل الجثة للمشرحة أو من المشرحة أو المغسل أو المقبرة، وخاص يبقى مسدود عليها فالشاريو اللي خاص يتم التعقيم ديالو وحتى لومبيلونس اللي تهزات فيها. أما فالطقس ديال الغسيل دالجثة، خاص يكون فيه الما قليل، الما مايتكفحش بزاف، والتفاصيل ديال الغسيل حتى هي يقللو منها، وخاص الناس المشرفين على الغسيل ياخدو كَاع الاحتياطات الضرورية ديال الوقاية، ومن بعد الغسل خاص يتم وضع الجثة فثابوت خشبي، تدار فصاك كبير مغلق بإحكام، والصاك خاص يتعقم بجافيل أو أي سائل معقم آخر، وحتى البلاصة اللي تغسلات فيها الجثة خاص تديزانفيكطا، والمخلفات ديالها تتجمع بحذر وتدار مع باقي النفايات الخطيرة والمعدية. أما بخصوص الدفن، فخصو يتم بسرعة، ويتدفن الميت فالعمق الاعتيادي المعمول به، فبلاصة باينة فالمقبرة، وتكون مراقبة ومأمنة. 
10 دالأشخاص اللي غايحضرو إجراءات الدفن والجثة غتدار فصندوق معقم.. ها كيفاش كتعامل وزارة الصحة مع موتى “كورونا”